Repslagerveita

Repslagerveita (2–12) er en 174 meter lang veit i Midtbyen like nord for Kalvskinnet i Trondheim som strekker seg vestover fra Prinsens gate til Smedbakken ved Leüthenhaven. Veita fikk sitt navn i 1768 og er oppkalt etter Reperbanen på Kalvskinnet, som ble anlagt allerede i 1637 og som brukte store deler av veita til sin virksomhet. 

 Historie 
Repslagerveita er oppkalt etter det som var byens eldste reperbane, som ble anlagt av borgermester Otto Lorck og rådmann Anders Jenssøn Helkand i 1637. Denne reperbanen var syv alen (fire meter) bred og strakte seg vestover mot Kalvskinnsgata og i høyde med Hospitalskirken. Veita ble bebygd mot nordsiden på slutten av 1600-tallet og på sørsiden fra begynnelsen av 1700-tallet. Veita er nevnt for første gang i 1768 og har også gått under navnene Reperbanen, Repslagerbanen og Reperbaneveita. 

Vest for Repslagerbakken (dagens Smedbakken) ble arealet for reperbanen ervervet av kommunen og siden bebygd i 1860-årene. En tilnærmet forlengelse av veita går videre vestover fra Smedbakken og inn i bakgården til flere bygårder tilhørende Kongens gate 49–55 og Hans Hagerups gate 4–10. Nordsidens vestre ende består i dag av en rekke eldre trehusbebyggelse (bildet). Sørsidens bebyggelse ble revet etter andre verdenskrig og danner nå en langside til en parkeringsplass med underjordisk parkeringskjeller, som tidligere har tjenestegjort som Midtbyens rutebilstasjon i perioden 1955 til 1996 under navnet Leüthenhaven.

 Bildegalleri 

 Litteratur 

 Paasche, Erling (1983). Historisk litteratur om Trondheim: Trondheim i 1000 år: Historisk Guide, Veitene - Middelalderens gatenett i Trondheim, Trondheim kommune.

Kategori:Veier i Trondheim
Kategori:Midtbyen (Trondheim)
Kategori:Kalvskinnet